Der er god grund til at se nærmere på ambulanceberedskabet i yderområderne. Det siger formanden for Landdistrikternes Fællesråd, Steffen Damsgaard fra Lemvig, i kølvandet på Ekstra Bladets afsløringer af lange responstider flere steder i blandt andet Morsø og Thisted Kommuner. - Vi kan ikke acceptere, at der skal være et A-samfund og et B-samfund, hvor man visse steder ikke skal kunne forvente at få hurtig hjælp, siger Steffen Damsgaard til TV MIDTVEST. Formanden for det Nordjyske Regionsråd, Ulla Astman (S) har tidligere sagt, at regionen desværre ikke kan "garantere maksimalt 15 minutters responstid over det hele selv om, vi gerne ville". Steffen Damsgaard mener dog, at man skal satse på en generel opgradering af den præhospitale indsats. - I forvejen må man leve med nogle afsavn, når man bor i landdistrikterne. Men når det kommer til noget så afgørende som akutberedskabet, er det uanstændigt, hvis man ikke har de samme muligheder for at få hjælp som i resten af landet, siger han.

Referat:
Det er uanstændigt, hvis man ikke har de samme mulighed for at få hjælp i landdistrikterne som i resten af landet, siger Steffen Damsgaard.